केरल में कोविड-19 के 13,658 नए मामले, 142 लोगों की मौत
केरल में बुधवार को कोविड-19 से 142 लोगों की मौत होने से मृतक संख्या बढ़कर 13,235 पर पहुंच गयी। वहीं, संक्रमण के 13,658 नए मामले आये जिससे संक्रमितों की संख्या बढ़कर 29,24,165 हो गयी। नए संक्रमितों में 67 स्वास्थ्यकर्मी हैं।
तिरुवनंतपुरम: केरल में बुधवार को कोविड-19 से 142 लोगों की मौत होने से मृतक संख्या बढ़कर 13,235 पर पहुंच गयी। वहीं, संक्रमण के 13,658 नए मामले आये जिससे संक्रमितों की संख्या बढ़कर 29,24,165 हो गयी। नए संक्रमितों में 67 स्वास्थ्यकर्मी हैं। राज्य स्वास्थ्य विभाग द्वारा जारी बुलेटिन के अनुसार कम से कम 11,808 लोग स्वस्थ हुए हैं जिससे ठीक होने वालों की संख्या बढ़कर 28,09,587 हो गयी है जबकि उपचाराधीन मरीजों की संख्या 1,00,881 है। पिछले 24 घंटे के दौरान 1,40,727 नमूनों की जांच हुई है और संक्रमण दर 9.71 प्रतिशत है। अब तक 2,30,73,669 नमूनों की जांच हुई है। बुलेटिन के अनुसार कोरोना के नए मामलों में मलप्पुरम में सबसे अधिक 1,610 मामले आये हैं। इसके बाद त्रिशूर में 1500 मामले, तिरुवनंतपुरम में 1470 मामले और एर्णाकुलम में 1448 मामले आये हैं। नए मामलों में 69 लोग राज्य में बाहर से आये थे और संक्रमित व्यक्ति के संपर्क में आये लोगों की जांच के दौरान 12,833 लोगों में संक्रमण की पुष्टि हुई। विभिन्न जिलों के अस्पतालों में 3,88,903 लोग निगरानी में हैं।वहीं, कोविड-19 के मामलों में अनुमान के मुताबिक कमी नहीं आने के बाद राज्य सरकार ने तय किया कि लॉकडाउन की अवधि को और एक सप्ताह के लिए बढ़ा दिया जाए। कोविड समीक्षा बैठक के बाद मुख्यमंत्री पिनराई विजयन ने पत्रकारों से बातचीत में कहा कि महामारी के प्रसार को ध्यान में रखते हुए वर्गीकरण में कुछ-कुछ बदलाव किए गए हैं। उन्होंने बताया कि पिछले सात दिनों की औसत संक्रमण दर के आधार पर स्थानीय निकायों का पुन:वर्गीकरण किया गया है। उसके आधार पर 165 स्थानीय निकायों को श्रेणी-ए (जहां संक्रमण की दर छह प्रतिशत से कम है) में रखा गया है, वहीं श्रेणी-बी में 473 (जहां संक्रमण की दर 6-12 प्रतिशत है), श्रेणी-सी में 316 (जहां संक्रमण की 12-18 प्रतिशत है) और श्रेणी-डी में 80 स्थानीय निकाय है जहां संक्रमण की दर 18 प्रतिशत से ज्यादा है। विजयन ने कहा कि नयी पाबंदियां बृहस्पतिवार से प्रभावी होंगी। उन्होंने बताया, ‘‘संक्रमण की औसत दर अभी भी 10 प्रतिशत से ऊपर है, लेकिन यह 29.75 प्रतिशत से कम हो गया है। संक्रमण की दर में कमी नजर नहीं आ रही है। लॉकडाउन हमेशा जारी नहीं सकता। इसलिए छूट दी गयी थी, चिंता की बात यह है कि संक्रमण की औसत दर 10 प्रतिशत से नीचे नहीं आ रही है।’’ मुख्यमंत्री ने कहा कि पिछले सप्ताह के आंकड़े दिखाते हैं कि मरीजों की संख्या में कुछ खास कमी नहीं आयी है।ये भी पढ़ें